Xogħol f’uffiċċju huwa kkunsidrat minn ħafna li fih ftit li xejn tbatija, u li ma jistrapazzax il-ġisem bħal xogħlijiet oħra manwali. Din iżda mhix ir-realtà li qed jaraw esperti fil-qasam tas-saħħa. Emma hija pupa li nħolqot fir-Renju Unit biex tqajjem kuxjenza fuq din it-theddida għas-saħħa ta’ dawk kollha li jagħmlu xogħol sedentarju f’ambjent li qed jagħmlilhom il-ħsara. William Higham, espert fl-imġieba tal-persuni, spjega li Emma għandha problemi serji, fejn spiċċat ħotbija b’mod permanenti. Għajnejha xotti u ħomor minn ħin twil quddiem il-kompjuter, vini varikużi b’nuqqas ta’ ċirkolazzjoni, u ġilda safranija bid-dawl artifiċjali, fost oħrajn. “Għal Emma tard wisq… imma l-impjegati li qed jaħdmu bħalissa jistgħu jagħmlu ħafna biex itejbu ħajjithom,” qal William Higham lill-midja. Huwa ssuġġerixxa, fost oħrajn, biex l-impjegati jqumu jimxu kull siegħa, u li ċertu laqgħat ma jsirux bilqegħda madwar mejda.